Þjóðvegur eitt yfir Jökulsá á Fjöllum var opnaður aftur í morgun en vakt er áfram við Jökulsárbrú. Þótt ekki sjáist vísbendingar um nýjar stíflur í ánni er ekki hægt að útiloka annað krapahlaup.
Þjóðvegi eitt milli Austur- og Norðurlands var lokað um hádegisbil í gær vegna aukinnar krapasöfnunar í Jökulsá. Talin var aukin hætta á að þrepahlaup gæti verið að hefjast í ánni, sambærilegt því sem varð 26. janúar. Í könnunarflugi Veðurstofunnar seinnipartinn í gær sást enn mikill krapi í ánni þrjá kílómetra upp frá Jökulsárbrú. Bent er á að ís geti haldið áfram að safnast upp á meðan kalt er í veðri. Engar vísbendingar sáust um að nýjar stíflur væru að myndast ofan við brúna sem framkallað gætu stórt hlaup. Vatnshæðin lækkaði við brúna í gær sem talið var merki um að áin væri að bræða af sér krapa, og vatn þannig að finna sér leið undir krapanum. Ekki er þó talið hægt að útiloka annað krapahlaup. Almannavarnadeild ríkislögreglustjóra, lögreglan á Norðurlandi eystra, Vegagerðin og Veðurstofa Íslands funduðu í morgun vegna þessa og niðurstöður fundarins voru að óhætt væri að opna veginn aftur með þeim takmörkunum sem voru áður. Vegurinn er því opinn milli klukkan níu og átján, en lokaður utan þess. Þetta fyrirkomulag verður endurskoðað á föstudaginn að öllu óbreyttu.
Þjóðvegur eitt yfir Jökulsá á Fjöllum var opnaður aftur í morgun en áfram er aðeins heimilt að aka þar yfir í dagsbirtu. 